酬段丞與諸棊流會宿弊居見贈二十四韻
作者：元稹
朝代：唐

paragraphs: 鳴局寧虛日，閑窗任廢時。
琴書甘盡棄，園井詎能窺。
運石疑填海，爭籌憶坐帷。
赤心方苦鬬，紅燭已先施。
蛇勢縈山合，鴻聯度嶺遲。
堂堂排直陣，袞袞逼羸師。
懸劫偏深猛，回征特險巇。
旁攻百道進，死戰萬般爲。
異日玄黃隊，今宵黑白棊。
斫營看迥點，對壘重相持。
善敗雖稱怯，驕盈最易欺。
狼牙當必碎，虎口禍難移。
乘勝同三捷，扶顛望一詞。
希因送目便，敢恃指縱奇。
退引防邊策，雄吟斬將詩。
眠牀都浪置，通夕共忘疲。
曉雉風傳角，寒藂雪壓枝。
繁星收玉版，殘月耀冰池。
僧請聞鐘粥，賓催下藥巵。
獸炎餘炭在，蠟淚短光衰。
俛仰嗟陳跡，殷勤卜後期。
公私牽去住，車馬各支離。
分作終身癖，兼從是事隳。
此中無限興，唯怕俗人知。